****

 **OLWEUS PATYČIŲ PREVENCIJOS PROGRAMA**

Šiais mokslo metais mūsų mokykla dalyvauja OLWEUS patyčių prevencijos programoje (OPPP), kurios tikslas – mokyti mokyklos personalą atpažinti, pastebėti patyčias ir tinkamai į jas reaguoti.

Programos įgyvendinimo trukmė mokykloje 18 mėn. OLWEUS patyčių prevencijos programa – tai visai mokyklai skirta sistemingų pokyčių programa, veikianti trijuose lygiuose: mokyklos, klasės, individo. OLWEUS patyčių ir smurto prevencijos programos įgyvendinimo principai:

1. Patyčių intervencija – suaugusiojo atsakomybė ir pareiga.
2. Nuoširdus pedagogų požiūris į mokinius, domėjimasis mokinių veikla.
3. Teisingų ir tvirtų nepriimtino elgesio ribų nustatymas, tokio elgesio netoleravimas.
4. Kiekvieno mokyklos darbuotojo kompetencija – atpažinti patyčias bei gebėti tinkamai į jas reaguoti.

Siekiant šio tikslo mokykloje jau yra:

* sudarytas Patyčių prevencijos koordinacinis komitetas (PPKK):
* išaiškintos pavojingos vietos mokykloje;
* sudarytos Mokymosi ir Supervizijų grupės (MSG)

Mokyklos instruktorius – Jonas Stankus.

Mokyklos koordinatorė – socialinė pedagogė Oksana Davleševičienė

MSG lyderiai: Ingrida Lisinskienė, Lilija Urbelevič, Dana Bruzgienė, Kristina Dubonienė.

OLWEUS programos sėkmę lemia mokyklos bendruomenės nariai – mokytojai ir kiti darbuotojai, kurie:

* kas antrą savaitę susitinka ir 90 min. mokosi, analizuoja patyčių problemas, teikia konstruktyvius pasiūlymus patyčių sprendimo klausimais;
* stebi mokinius klasėje ir už jos ribų; aktyviai reaguoja į netinkamą mokinių elgesį;
* individualiai bendrauja su patyčiose dalyvaujančiais mokiniais, susitinka su tėvais;
* kartą per savaitę mokykloje vedamos teminės klasės valandėlės, nukreiptos prieš patyčias.

Mokiniams skelbiama pagrindinė OLWEUS patyčių prevencijos programos žinia – „Mūsų mokykloje nesityčiojama“.

Prieš patyčias nukreiptos klasės taisyklės:

* mes nesityčiosime iš kitų;
* mes stengsimės padėti tiems mokiniams, iš kurių tyčiojasi kiti;
* mes stengsimės bendrauti su tais, kuriuos atstumia kiti;
* jei sužinosime, kad iš ko nors tyčiojasi, mes apie tai pranešime suaugusiems mokykloje arba namuose.